Diari Oficial de la Generalitat Valenciana


Sumari del DOGV 3326, del 09-09-1998 (1998/7437)

ORDRE de 14 d'agost de 1998, de la Conselleria de Cultura, Educació i Ciència, per la qual es convoca el Circuit Rock 98 de la Comunitat Valenciana.
----------------------------------------------------------------------------------------------------------------------------------------------------

### Dades del document

Número de DOGV
:   3326

Data del DOGV
:   09-09-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/7437


Data del document
:   14-08-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 14 d'agost de 1998, de la Conselleria de Cultura, Educació i Ciència, per la qual es convoca el Circuit Rock 98 de la Comunitat Valenciana. [1998/A7437]
  
L'article 3 de la Llei 4/1989, de 26 de juny, de la Generalitat Valenciana, de l'Institut Valencià de la Joventut (IVAJ), atribueix a esta entitat autònoma, entre d'altres, la funció de potenciar la promoció sociocultural de la joventut.
  
Per això i de conformitat amb el que disposa l'article 35 de la Llei 5/1983, de 30 de desembre, de la Generalitat Valenciana de Govern Valencià,
  
ORDENE
  
Primer
  
Es convoca el Circuit Rock 98 de la Comunitat Valenciana i s'aproven les bases que regiran esta convocatòria, com també el model d'instància, que s'inclouen com a annexos I i II d'esta ordre.
  
Segon
  
L'import global màxim de les ajudes serà de tres milions tres-centes mil pessetes (3.300.000 PTA), amb càrrec al capítol IV, línia de crèdit 4.04, concepte pressupostari 4.711, del pressupost de l'Institut Valencià de la Joventut de 1998.
  
DISPOSICIONS FINALS
  
Primera
  
Correspondrà al director general de l'Institut Valencià de la Joventut la resolució d'esta convocatòria.
  
Segona
  
S'autoritza el director general de l'Institut Valencià de la Joventut perquè dicte les resolucions necessàries per al desplegament i l'execució d'esta ordre.
  
Tercera
  
Esta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Quarta
  
Contra esta ordre, que posa fi a la via administrativa, podrà interposar-se recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana. Per a la interposició del recurs serà requisit fer-ne prèviament la comunicació a la Conselleria de Cultura, Educació i Ciència, segons el que disposa l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 14 d'agost de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX I
  
Bases del Circuit Rock 98 de la Comunitat Valenciana
  
Primera. Participants
  
1.1 Podran participar-hi tots aquells grups musicals els membres dels quals siguen residents a la Comunitat Valenciana i les edats dels quals estiguen compreses entre els 16 i els 30 anys el dia 31 de desembre de 1998. Els grups musicals podran incloure-hi un participants que no s'ajuste a les edats esmentades.
  
1.2 Serà considerada vàlida la inscripció de tots aquells grups, independentment de l'idioma en què s'expressen, que s'incloguen en el pop-rock, admetent-hi dins diferents variacions com ara ska, reegae, punk, blues, rithm'n'blues, rock'n'roll, garatge, psicodèlia, rock simfònic, electrònic, soul, rap, rock dur, heavy metal, thras metal, hard core, etc.
  
1.3 Els grups musicals estaran compostos únicament i exclusiva per les persones que figuren en la fitxa d'inscripció. Qualsevol substitució o reducció en la composició dels grups seleccionats es farà, com a màxim, dos dies naturals abans del concert, després que l'IVAJ l'autoritze i d'acord amb la forma que aquest determine.
  
1.4 No s'acceptaran ampliacions en el nombre de components dels grups musicals.
  
1.5 Cada participant només podrà inscriure's en un grup musical.
  
1.6 Els grups que s'hi presenten hauran de poder desplegar en directe un repertori, del qual siguen autors, de 30 minuts com a mínim.
  
1.7 No podran presentar-s'hi grups musicals que tinguen editat un disc compacte, al mercat, amb una casa discogràfica
  
1.8 No podran participar els grups finalistes en anteriors edicions del Circuit Rock.
  
Segona. Inscripció
  
2.1 El termini d'inscripció serà de 30 dies hàbils comptadors a partir del dia de la publicació d'esta ordre en el Diari Oficial de la Generalitat Valenciana. D'acord amb la instrucció 6/1996 de la Secretaria General de la Conselleria de Cultura, Educació i Ciència, de 10 de setembre, si el termini acaba en dissabtes, els dies 24 o 31 de desembre, o qualsevol altre que reglamentàriament es declare inhàbil, s'entendrà prorrogat fins al primer dia hàbil següent.
  
2.2 Les inscripcions, adreçades a l'IVAJ i emplenades segons el model que s'inclou com a annex II a esta ordre, s'hauran de presentar al Registre General de l'IVAJ a València (c/ de l'Hospital, 11); al de les unitats territorials de l'IVAJ d'Alacant (c/ de Churruca, 6, entresòl, dreta) i de Castelló (c/ dels Orfebres Santalínea, 2); o a qualsevol dels llocs que estableix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2.3 La participació es sol·licitarà presentant:
  
a) El full d'inscripció correctament emplenat i signat per tots els components del grup, tot indicant-n'hi el nom i els cognoms.
  
b) La fotocòpia confrontada del document nacional d'identitat de tots els components del grup o del certificat de residència legal a l'estat espanyol, si es tracta d'estrangers.
  
c) El certificat de residència a la Comunitat Valenciana de tots els components del grup.
  
d) Una fotografia recent del grup, en què n'apareguen tots els integrants.
  
e) Un dossier explicatiu de la trajectòria del grup.
  
f) Una cinta de casset enregistrada al principi de la cara A de la cinta, a velocitat normal, i amb una durada de 3 a 15 minuts.
  
g) Una declaració jurada, signada per tots els components del grup i indicant-n'hi els noms i els cognoms, que el grup no té contracte en vigor amb cap casa discogràfica.
  
2.4 Si la sol·licitud no reuneix els requisits indicats en l'apartat anterior, es requerirà la persona interessada perquè en el termini de 10 dies n'esmene la mancança o presente els documents preceptius. Una vegada transcorregut aquest termini i en el cas de no aportar-hi la documentació requerida, es procedirà a arxivar l'expedient sense cap tràmit més.
  
Tercera. Resolució de la convocatòria
  
3.1 El director general de l'IVAJ designarà el Comité de Selecció, compost per cinc professionals del món de la música i en què actuarà com a secretari, amb veu però sense vot, un funcionari del Servei de Promoció Juvenil de l'IVAJ. Aquest Comité seleccionarà, entre tots els grups presentats, els 30 que realitzaran els concerts.
  
De la mateixa manera serà designat el jurat de la convocatòria. Aquest estarà integrat per set professionals del món de la música i per un funcionari del Servei de Promoció Juvenil de l'IVAJ que hi actuarà com a secretari, amb veu però sense vot. Aquest jurat decidirà els tres grups finalistes entre els 30 grups seleccionats.
  
Quant al funcionament del jurat i del Comité de Selecció, seran aplicables, si escau, els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.2 Els membres del jurat i els del Comité de Selecció tindran dret a percebre les indemnitzacions per raó de servei, si era procedent, i les remuneracions corresponents als seus treballs d'assessorament, i s'atendran, si s'escau, a la legislació sobre incompatibilitats. La composició d'ambdós es publicarà en el Diari Oficial de la Generalitat Valenciana per resolució del director general de l'IVAJ, abans que s'acabe el termini de presentació d'instàncies.
  
3.3 Tant el Comité de Selecció com el jurat de la convocatòria elevaran proposta al director general de l'IVAJ, qui resoldrà els 30 grups seleccionats i els tres grups finalistes. Contra esta resolució podrà interposar-se recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua notificació, tot fent-ne prèviament la comunicació a l'IVAJ.
  
3.4 Si, en el termini de tres mesos comptadors a partir del dia que acabe el termini de presentació de les inscripcions, no s'aprova la resolució corresponent, s'entendrà que totes les peticions presentades han estat desestimades. Tot això sense perjudici de l'obligació de resoldre que estableix l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.5 La fotografia, el dossier i la cinta de casset presentats pels grups no seleccionats seran retirats pels autors al lloc i dins del termini que l'IVAJ. A partir d'aquest moment, si no ho han fet, s'entendrà que en renuncien a la propietat a favor de l'IVAJ, que podrà donar-los la destinació que considere més oportuna.
  
Quarta. Quantia de les ajudes
  
4.1 Cadascuna de les formacions seleccionades rebrà una quantitat econòmica en concepte d'ajuda, per a realitzar els concerts assignats del Circuit Rock 98, per un import de 95.000 pessetes. per cada actuació.
  
4.2 Els grups finalistes rebran, a més a més, una ajuda econòmica de 150.000 pessetes per l'actuació en el concert final. També cadascun d'ells enregistrarà un disc compacte promocional, que inclourà 4 cançons.
  
4.3 El pagament d'aquestes ajudes es farà d'un sol colp, per cada actuació efectuada, sempre que l'activitat s'haja realitzat d'acord amb el programa presentat i es justifique correctament.
  
Cinquena. Fases del Circuit Rock 98
  
El Circuit Rock 98 constarà de les fases següents:
  
5.1 Primera fase: selecció
  
Entre els grups inscrits i a partir de l'audició de les maquetes, en funció de la qualitat artística, tècnica i l'originalitat de la música presentada, el Comité de Selecció seleccionarà 30 grups, que realitzaran els concerts del Circuit Rock 98.
  
5.2 Segona fase: concerts
  
Els grups seleccionats actuaran a les sales o als llocs que l'IVAJ posarà a la seua disposició, a partir de novembre de 1998.
  
5.3 Tercera fase: finalistes
  
Entre els 30 grups que hagen estat seleccionats per a fer els concerts i després de la seua realització, el jurat n'elegirà tres finalistes.
  
5.4 Els participants hauran de dur el seu back line per a cadascun dels concerts que realitzen. L'organització en proporcionarà la sonorització i la il·luminació adients.
  
Sisena. Obligacions dels beneficiaris
  
D'acord amb el que disposa l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, els beneficiaris estan obligats a:
  
a) Acreditar, prèviament al cobrament, que en el moment de l'atorgament del premi estan al corrent de les seues obligacions tributàries i davant de la Seguretat Social. Les obligacions i la forma en què s'hauran d'acreditar són les que regulen els articles 7, 8 i 9 del Reial Decret 390/1996, d'1 de març.
  
b) Realitzar el concert que fonamenta la concessió de l'ajuda.
  
c) Presentar un certificat de realització satisfactòria de l'activitat, signat pel cap del Servei de Promoció Juvenil de l'IVAJ.
  
d) Sotmetre's a les actuacions de control financer que corresponguen a la Intervenció General, quant a les ajudes concedides.
  
e) Comunicar a l'IVAJ, en tot cas, l'obtenció concurrent de subvencions o ajudes atorgades per altres administracions o ens públics o privats.
  
f) Tots els documents que servisquen per a justificar l'ajuda hauran de presentar-se a l'IVAJ fins al 30 de desembre de 1998. A partir d'aquest dia el crèdit pressupostari quedarà anul·lat i es perdrà el dret a cobrar l'ajuda concedida.
  
Setena. Promoció dels participants
  
L'IVAJ es reserva el dret de publicar aquelles dades del full d'inscripció, considerades d'interés, per a la promoció dels joves músics.
  
Vuitena. Altres determinacions
  
8.1 La participació en el Circuit Rock 98 suposa l'acceptació d'aquestes bases, de manera que se'n podran excloure les inscripcions que no complisquen les condicions que s'hi estableixen.